पाएं अपने शहर की ताज़ा ख़बरें और फ्री ई-पेपरडाउनलोड करें
दरभा । मेरे पति न तो नेता थे, न ही वो पुलिस वाले... फिर भी नक्सलियों ने उन्हें मार डाला। उनका क्या कसूर था। वे घर से अपनी बोलेरो में दोस्तों के कहने पर निकल गए। उनके जाने के बाद किसी ने भी मेरे परिवार की पीड़ा पूछने तक की जहमत नहीं उठाई।
यह सवाल उस युवती रजनी का है, जिसके पति मनोज जोशी को 25 मई के हमले में नक्सलियों ने बोलेरो समेत बारूदी सुरंग विस्फोट से उड़ा दिया। सबसे दुखद बात यह है कि परिवार का इकलौता कमाऊ पुत्र मनोज चला गया और घर वालों से शासन-प्रशासन का कोई भी नुमाइंदा मिलने नहीं आया।
दैनिक भास्कर की टीम बुधवार को ग्राम दरभा स्थित मनोज जोशी के घर पहुंची। वहां एक बड़ा मंदिर था। ठीक सामने किराने की दुकान। इसी दुकान से जोशी का पूरा परिवार गुजारा करता है। पांच महीने पहले जोशी की बिलासपुर में रहने वाली 20 साल की युवती रजनी से शादी हुई थी।
रजनी इस वक्त बीएससी फायनल ईयर की स्टूडेंट है। हमारे पहुंचते ही पूरा परिवार बिलखने लगा। जोशी की मां रंभा देवी रो-रोकर यह पूछने लगीं कि आप लोगों के साथ कोई नेता, शासन-प्रशासन का आदमी नहीं आया क्या? कोई यह तो बताओ कि मेरे बेटे का कसूर क्या था, जो उसे मौत की सजा मिली? पत्नी रजनी ने बताया कि 25 मई को दोपहर में मेरे पति को गांव में रहने वाले दो युवक महादेव नाग और जयदेव नाग ले गए थे।
वो एक घंटे से उनका घर में इंतजार करते रहे।
मैंने मना भी किया, लेकिन वो केशलूर जाने की बात कहकर उन्हें उनको गाड़ी के साथ ले गए। उन्होंने हाल ही में पैसे जमा कर बोलेरो खरीदी थी। वे गाड़ी लेकर निकले और अगले दिन उनकी मौत की खबर मिली। मुझे विश्वास ही नहीं हुआ और अब तक मैं यह नहीं मान पा रही कि उन्हें नक्सलियों ने बम धमाके में मौत के घाट उतारा है।
मुझे अब तक पुलिस बताने नहीं आई। न ही कोई शासन-प्रशासन का अधिकारी। मनोज की मां रंभा से जब उनके बेटे के बारे में पूछा गया, तो वो बिलख पड़ीं। उन्होंने कहा कि मेरे बेटे का आखिर क्या कसूर था। हमने तो उसे शुरू से राजनीति और नेताओं से दूर रखा था। मेरे पति नहीं हैं। घर में एक ही कमाने वाला इकलौता था, वह भी नहीं रहा। मुझे मेरा बेटा कौन वापस लाकर देगा?
जो ले गए, वे तोंगपाल में क्यों रुके : बहन
मनोज की बड़ी बहन नीतू ने बताया कि उसे गांव के जो दो लड़के महादेव और जयदेव नाग भाई को ले गए थे, वो उसे छोड़कर तोंगपाल में क्यों रुक गए। मनोज को वो केशलूर जाने की बात कहकर तोंगपाल तक ले गए, और वहां से उसकी गाड़ी में दूसरे युवकों को बिठा दिया।
वो वापस क्यों नहीं आए? मुझे इस बात का जवाब चाहिए। दोनों घटना के 11 दिन बाद भी हमसे आकर नहीं मिले। उन्होंने अब तक हमें घटना की जानकारी नहीं दी। आखिर मेरे भाई के साथ हुआ क्या? वो कैसे इनके साथ चला गया और अकेले क्यों वापस लौटा? न पुलिस यह बात रही है और न ही यहां के तहसीलदार।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn